เอสเอ็มอีแบงก์บอร์ดยังจุ้นจ้านจ้องปลดโสฬส
เอสเอ็มอีแบงก์เจอศึกหนัก บอร์ดสั่งเชือด &#8220;โสฬส&#8221; ถึงขั้นพักงาน อ้างผลงานแย่ ทั้งสินเชื่อหด หนี้เน่าพุ่ง
5 มิ.ย. 2555

เอสเอ็มอีแบงก์เจอศึกหนัก บอร์ดสั่งเชือด “โสฬส” ถึงขั้นพักงาน อ้างผลงานแย่ ทั้งสินเชื่อหด หนี้เน่าพุ่ง 
แหล่งข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ในการประชุมคณะกรรมการธนาคารเมื่อวันที่ 30 พ.ค.ที่ผ่านมา มีกรรมการที่เป็นตัวแทนจากกระทรวงอุตสาหกรรมได้เสนอให้มีการพักงาน นายโสฬส สาครวิศว กรรมการผู้จัดการเอสเอ็มอีแบงก์ ในระหว่างที่ยังถูกตั้งคณะกรรมการสอบข้อเท็จจริงการ บริหารงานของธนาคาร เนื่องจากไม่พอใจการทำงานของนายโสฬสที่ผ่านมา
ขณะที่ นายนริศ ชัยสูตร อธิบดีกรมธนารักษ์ ในฐานะประธานเอสเอ็มอีแบงก์ ไม่เห็นด้วย และให้รอจนกว่าผลสอบจะได้ข้อสรุปว่า นายโสฬสบริหารงานทำให้ธนาคารเสียหายหรือไม่ และค่อยมาพิจารณาเพื่อให้เกิดความเป็นธรรม
แหล่งข่าวเปิดเผยว่า คณะกรรมการไม่พอใจการบริหารงานของนายโสฬส ที่ 4 เดือนแรกที่ผ่านมาปล่อยสินเชื่อได้เพียง 6,000 ล้านบาท เมื่อหักยอดหนี้สินเชื่อที่ชำระคืนแล้ว ส่งผลให้ยอดสินเชื่อคงค้างของธนาคารเพิ่มขึ้นเพียง 1,000 ล้านบาท นอกจากนี้หนี้ที่ไม่ก่อให้เกิดรายได้ หรือเอ็นพีแอลเพิ่มขึ้นถึง 600 ล้านบาท ล่าสุดอยู่ที่ 1.65 หมื่นล้านบาท หรือ 16% ของ หนี้คงค้าง
ทั้งนี้กรรมการเอสเอ็มอีแบงก์ กังวลว่า หากปล่อยให้เป็นเช่นนี้ จะทำให้ธนาคารขาดทุนในปีนี้ไม่ต่ำกว่า 1,000 ล้านบาท หลังจากช่วง 4 เดือนที่ผ่านมา ขาดทุนไปถึง 500 ล้านบาท นอกจากนี้ กรรมการธนาคารยังพบว่า ธนาคายังมีการจัดชั้นหนี้ที่มีปัญหาไม่ถูกต้องอีก 2,500 ล้านบาท ที่ยังไม่มีการสำรองให้ถูกต้่องตามที่ธนาคารแห่งประเทศไทย (ธปท.) เข้ามาตรวจสอบ
"การปล่อยสินเชื่อได้น้อยเป็นเรื่องที่นายวิรุฬ เตชะไพบูลย์ รมช.คลัง ที่กำกับดูแลเอสเอ็มอีแบงก์ ไม่พอใจอย่างมาก และให้ดำเนินการแก้ไขเรื่องนี้เป็นการด่วน" แหล่งข่าว กล่าว
แหล่งข่าว กล่าวว่า คณะกรรมการยังไม่พอใจการทำงานของนายโสรฬ ที่ไม่มีการโยกย้ายพนักงานจำนวนมาก ไม่เป็นไปตามโครงสร้างที่กรรมการกรรมการเห็นชอบก่อนหน้านี้ และการแต่งตั้งผู้บริหารบางรายยังไม่ได้รับความเห็นชอบจากคณะกรรมการอีกด้วย
ด้านนายโสฬส กล่าวว่า ยังไม่ได้รับคำสั่งจากคณะกรรมการให้พักงาน และในการประชุมคณะกรรมการเมื่อวันที่ 30 พ.ค. ไม่มีการหารือเรื่องดังกล่าว ทั้งนี้ยอมรับว่ายอดสินเชื่อคงค้าง 4 เดือนแรกเพิ่มขึ้น เพียง 1,000 ล้านบาท และเอ็นพีแอลเพิ่มขึ้น 600 ล้านบาทจริง โดยปัญหาสำคัญมา จากเรื่องภายในองค์กร